Halle Berry

Halle Maria Berry (født 14. august 1966 i Cleveland i Ohio) er en amerikansk skuespiller og tidligere fotomodell. Hun vant en Oscar for rollen som Leticia Musgrove i filmen Monster's Ball.


== Liv og virke ==


=== Bakgrunn ===
Berry var med i flere skjønnhetskonkurranser i 1980-årene. Hun vant Miss Teen All American i 1985 og Miss Ohio USA i 1986. Berry var den første afroamerikanske deltakeren i Miss World i 1986, hvor hun havnet på sjetteplass.


=== Skuespiller ===
I 1989 spilte hun rollen som Emily Franklin i de kortlivede TV-serien Living Dolls. Gjennombruddet som skuespiller kom med filmen Jungle Fever, der Berry spilte rollen som rusavhengige Vivian. Hennes første hovedrolle var i 1991 med filmen Strictly Business.
I 1992 spilte Berry en karrierekvinne som faller for Eddie Murphys rollefigur i den romantiske komedien Boomerang. Året etter fikk hun stor oppmerksomhet med miniserien Alex Haley's Queen, basert på en bok av Alex Haley. Berry spilte en tidligere rusavhengig mor som slet med å gjenvinne foreldreretten til sin sønn i filmen Losing Isaiah fra 1995. Hun vant flere priser for rolletolkningen sin, deriblant en Emmy og en Golden Globe. Berry portretterte den muterte superhelten Storm i filmatiseringen av tegneserien X-Men (2000) og dens oppfølgere, X-Men 2 (2003) og X-Men: The Last Stand (2006).
I 2001 dukket Berry opp i filmen Swordfish, med hennes første toppløsscene. Først nektet hun å bli filmet toppløs, men hun ombestemte seg da Warner Bros. hevet lønnen hennes vesentlig. Hun skal ha fått betalt 500 000 dollar for det korte glimtet av brystene hennes. I 2001 dukket Berry opp som Leticia Musgrove, kona til en henrettet morder, i filmen Monster's Ball. Hun vant Oscar for beste kvinnelige hovedrolle for rolletolkningen sin, og ble også belønnet med National Board of Review Award og Screen Actors Guild Award som beste skuespillerinne.
I 2007 ble Berry tildelt en stjerne på Hollywood Walk of Fame for sine mange bidrag til filmindustrien. Stjernen ligger ved 6801 Hollywood Boulevard.


=== Privatliv ===
Berry giftet seg med tidligere baseballspilleren David Justice 1. januar 1993. Paret separerte seg i 1996, og skilsmissen ble fullført i 1997. Berry giftet seg med Eric Benét 24. januar 2001. Mens hun var gift med Benet, adopterte de datteren India. Skilsmissen ble fullført i januar 2005. Berry har hatt et forhold med den franske skuespilleren Olivier Martinez siden 2010. De giftet seg i 2013.


== Filmografi ==


== Referanser ==


== Eksterne lenker ==

(en) Halle Berry – kategori av bilder, video eller lyd på Commons 
(en) Halle Berry – galleri av bilder, video eller lyd på Commons 
(en) Halle Berry på Internet Movie Database 
(no) Halle Berry hos Filmfront 
(sv) Halle Berry i Svensk Filmdatabas 
(da) Halle Berry på Filmdatabasen 
(da) Halle Berry på Scope 
(fr) Halle Berry på Allociné 
(en) Halle Berry på AllMovie 
(en) Halle Berry hos Rotten Tomatoes 
(en) Halle Berry hos TV Guide 
(en) Halle Berry hos The Movie Database 
(en) Halle Berry på Discogs 
(en) Halle Berry på MusicBrainz 
(en) Halle Berry på Spotify 
(en) Halle Berry på Last.fm 
(en) Halle Berry på Twitter 
(en) Halle Berry på Facebook 
(en) Halle Berry på Instagram 
(en) Halle Berry hos TV.com